
Emily Forbes

Salt hete

Oversatt av Jan Ingar Vik

MINISERIE: BØLGEVARSEL


Store bølger og høy puls! Bli med livredderne til Sydneys populære strand Bondi Beach. Her gjelder det å holde tungen rett i munnen og ikke la seg distrahere av noe, spesielt ikke hete blikk fra en kollega … Dette er del en i miniserien Bølgevarsel.

Kjære leser!

Takk for at du valgte denne boken, som er den første av fire i serien Bølgevarsel.

Jeg vil gjerne presentere deg for Poppy Carlson, den tredje av fire søsken – Lily, Jet, Poppy og Daisy. De er henholdsvis akuttlege, badevakt, ambulansearbeider og pediatrisk sykepleier, som hver har sin historie å fortelle.

Jeg elsket ideen om å utforske livet deres gjennom en serie, og jeg er spent på å se hvor de havner. Jeg håper du liker Poppy og Ryders kjærlighetshistorie og blir med meg når jeg går videre til Jet, Daisy og Lily!

Jeg lover drama, motgang, kjærlighet og latter med en bakgrunn av sol, surfing og sommer på Australias travleste og mest berømte strand.

Emily


Til James

Tjuefire år som mann og kone,

og jeg har det like morsomt nå som jeg hadde

da vi giftet oss!

Jeg kunne ikke gjort dette uten deg.

Med kjærlighet, nå og for alltid.

Emily

16. mars 2021 

«Easy? Hold øye med Backpackersʼ Express. Jeg tror vi har problemer.»

Stemmen til Jet Carlson kom gjennom radioen og fanget oppmerksomheten til Ryder der han sto ved siden av ATV-en. Jet var oppe i det runde badevakttårnet med utsikt over Bondi Beach, hvor han holdt vakt over den kilometerlange kurven av hvit sand og sendte oppdateringer til de patruljerende badevaktene. Ryder tok kikkerten sin opp fra kjøretøyet og rettet den mot den kraftige vannstrømningen ved sørsiden. Han fikk øye på en mørkhåret mann som svømte alene der de første bølgene brøt idet Stillehavet slo inn mot land.

Han tok opp walkietalkien, for han var sikker på at han så på den samme mannen som Jet hadde fått øye på. «Oppfattet, Central, jeg ser ham», svarte han.

Han sto ved kjøretøyet mens han holdt blikket rettet mot svømmeren. Vannet til venstre for mannen var bedragersk rolig mellom to grupper av rullende bølger. Ryder visste at tidevannet var i ferd med å snu, og det rolige vannet var det som strømmet ut mot havet. Hvis mannen kom nærmere, ville han bli dratt ut til havs sammen med tidevannet.

Det var den farlige perioden, etter lunsj på en varm søndag. Det var ikke toppsesong ennå; det var bare midt på våren og skolen var ikke avsluttet for året, men det var likevel folksomt på stranden. Feriegjester, skiftarbeidere og ryggsekkturister kom strømmende til Bondi hele året. Tidevannet var på vei ut og den beryktede strømningen kom til å forårsake ulykke. Mest sannsynlig for en intetanende turist.

Uansett hvor hardt badevaktene prøvde, var det umulig å få alle til å svømme mellom flaggene. Ryder visste at det noen ganger var fordi de ikke forsto engelsk eller farene eller hvor de skulle svømme, men andre ganger valgte de bare å ignorere badevaktene og faren, og trodde at svømmeegenskapene deres var bedre enn de var eller at advarslene var en slags spøk eller skremselspropaganda og at de lumske forholdene ikke kom til å påvirke dem. Det hjalp ikke på situasjonen at hovedtilgangen til stranden lå nærmest den farlige sørenden.

Men uansett hva grunnen var til at svømmere endte på feil sted, så var jobben til badevaktene å passe på dem alle. De fulle, de sta, de uheldige.

Livet var dyrebart, og Ryder hadde en sterk ansvarsfølelse, og på slutten av dagen en sterk følelse av tilfredshet etter en godt utført jobb, om det nå hadde dreid seg om å redde et liv eller bare forhindre en katastrofe. Det skjedde ikke nødssituasjoner hver dag, selv om det alltid var litt spenning, men en stille dag på stranden var å foretrekke fremfor en fylt av drama.

Uansett likte han arbeidet. Det var interessant og variert, og han møtte mennesker fra hele verden og fra alle samfunnslag, og han regnet med at det ville komme til nytte for ham i hans fremtidige karriere som psykolog. Hvis han kunne takle strandgjengerne på Bondi, så kunne han takle alt mulig.

Han hadde ikke arbeidet så lenge på Bondi. Det var bare et par måneder siden han ble tilbudt en stilling og ble en av flere badevakter ansatt av de lokale styresmaktene for å patruljere den populære stranden tre hundre og sekstifem dager i året. Det var en veldig ettertraktet jobb som vanligvis gikk til Sydney-beboere som hadde vokst opp med å surfe på bølgene på de lokale strendene og hadde årevis med erfaring i å takle forholdene.

Han hadde flere år med erfaring som surfer og badevakt på Cottesloe Beach i Vest-Australia, men det var på motsatt side av landet, på strendene til Det indiske hav. Men Stillehavet var kjent for ham – han hadde tilbrakt barndommen med surfing i Byron Bay, på kysten nord for Bondi. Havet utenfor østkysten av Australia hadde vært hjemmet for ham helt til en skjebnesvanger dag, like før han fylte atten, da han ble dratt opp med røttene fra alt han var glad i, og flyttet tusenvis av kilometer til den andre siden av kontinentet.

Til slutt hadde han slått seg til ro i sitt nye hjem, og da han kom til Bondi, delvis som en del av den transkontinentale bilturen sin, så hadde han ikke hatt planer om å bli værende. Men han var blitt tilbudt en midlertidig stilling, og den var for bra til å avslå.

Han hadde kommet til Bondi akkurat i det rette tidspunktet. To badevakter hadde fått alvorlige skader som ville holde dem unna stranden i flere måneder gjennom den travle sommerperioden, og de lokale myndighetene var desperate etter å finne kvalifiserte erstattere. Ryder fylte kravene og, heldigvis for ham, hadde han også en personlig referanse fra barndomsvennen sin, Jet Carlson, badevakten som for øyeblikket bemannet tårnet og instruerte Ryder.

Han var glad for at det var midlertidig. Han visste at han ikke kunne bli værende i all evighet, siden han trengtes hjemme i vest, men for øyeblikket var dette fint. Jobben ville sørge for at han var uthvilt og styrket når han reiste hjem.

Det var en perfekt situasjon, tenkte han mens han kastet et raskt blikk langs stranden og prøvde å finne ut om det var noen andre som holdt øye med mannen han hadde under oppsikt. Var noen andre klar over posisjonen hans? I situasjoner som dette kunne det hjelpe å snakke med noen som kjente svømmeren. Det kunne avklare hvor kompetent han var i vannet.

Men han trengte egentlig ingen bekreftelse, for han kunne vedde den neste lønnssjekken sin på at denne fyren ikke var noen sterk svømmer. Det utgående tidevannet hadde allerede brakt ham lenger fra stranden, og i det øyeblikket han ble skylt vekk fra sandbanken, kom han til å være på dypt vann.

Mens Ryder så på slo en bølge over hodet på mannen, og de to sekundene han var under vann, var nok til at han mistet fotfestet på sanden. Da han dukket opp igjen, ble han dratt inn i kanalen og vekk fra stranden.

Han var i trøbbel.

«Easy?» Stemmen til Jet kom gjennom radioen, med kallenavnet hans.

«Jeg er på vei.» Ryder tok av seg den blå badevaktsskjorten. Så tok han redningsbrettet fra stativet på siden av ATV-en og løp ut i vannet. Han kastet brettet foran seg og stupte oppå det. Han padlet kraftig forbi de små bølgene som slo mot stranden, forbi svømmerne som ikke var klar over dramaet som utfoldet seg noen meter unna, og forbi bølgebrytningen.

Han så utover området mens han førte brettet gjennom vannet, og fikk et kort glimt av hodet til mannen da det dukket opp bak en bølge før han mistet ham av syne igjen. Han stakk hendene dypt og padlet hardere, for han visste at tiden var avgjørende. Skuldermusklene bulte og han kunne allerede kjenne det svi, men han var vant til det. Han pustet dypt og anstrengte lungene, og han kunne kjenne hjertet hamre, men han ville ikke stoppe. Han nærmet seg nå.

Han kunne se mannen gå under igjen.

To tak til.

Han strakte seg over siden på brettet og stakk armen i vannet. Men han fikk ikke tak i noe. Han kunne se det mørke håret til mannen. Han bøyde seg enda lenger til siden og stakk hele armen ned i vannet, og denne gangen fikk han tak i hodet til mannen Han dro ham etter håret opp til overflaten. Han visste at det gjorde vondt, men det var en liten pris å betale i bytte for livet sitt.

Han dro mannen opp fra vannet ved å holde den ene armen rundt ham. Han pustet ikke. Ryder måtte få ham trygt oppå redningsbrettet og inn på land igjen. Mannen var spinkelt bygd og veide trolig ikke mer enn sytti kilo. Ryder var en meter og nitti høy, veltrent og sterk, og veide nitti kilo, men likevel måtte han anstrenge seg for å dra den slappe mannen opp fra vannet.

Han grep pasienten sin under armhulene og halte ham opp. Så la han ham tvers over brettet. Han dro bena hans opp fra vannet for å se om han kom til å begynne å puste på egen hånd.

Mannen hostet to ganger, kastet opp sjøvann og begynte å puste. Nå måtte Ryder bare få ham tilbake til stranden.

*

Da Ryder nærmet seg stranden, kom to mørkhårede kvinner løpende mot vannkanten. Pasienten hans falt av brettet og ned i det grunne vannet idet redningsbrettet traff sanden, og Ryder hjalp ham opp på bena. Bena hans var skjelvende, og de små bølgene slo ham nesten ut av balanse.

«Takk. Takk.» Mannen hadde kommet seg såpass at han kunne snakke, men engelsken hans hadde en kraftig aksent.

«Ikke noe problem», svarte Ryder, selv om det var et problem. De som var på stranden måtte være klar over farene. Han ville ikke redde den samme mannen igjen i dag, noe som hadde skjedd mange ganger tidligere.

«Ser du de flaggene?» sa han og pekte nordover langs stranden. «De røde og gule? Du må svømme mellom flaggene.» Han ga advarselen, selv om han tvilte på at han ville bli forstått, men han hadde en plikt til å opplyse om farene og til å prøve å få dem til å følge reglene.

«Ja, ja.» Både mannen og vennene hans nikket, men Ryder hadde mistanke om at ingen av dem helt forsto advarslene hans.

«Her – veldig farlig», sa han mens han viftet med hånden i retning strømningen og enda en gang prøvde å understreke nødvendigheten av å unngå dette området, men han fikk ikke tid til å gjenta seg selv, eller gi noen flere råd, før han hørte stemmen til Jet igjen fra radioen i vognen.

«Easy? Det er enda en i Backpackerʼs. Jeg sender ut vannscooteren, men du vil være raskere.»

«Ikke noe problem», svarte han. «Jeg tar meg av det.»

De asiatiske turistene takket ham fortsatt mens han tok opp brettet, snudde seg og løp tilbake ut i vannet.

*

«Hallo! Jeg er her. Noen hjemme?»

Lily skvatt da hun hørte inngangsdøren smelle igjen og stemmen til søsteren rope på henne.

Poppy hadde kommet og energien i huset økte et hakk. Fra det øyeblikket hun kunne gå, hadde livet til Poppy rast av gårde med voldsom fart. Hun var høylytt og hektisk. Til sammenligning var Lily og Daisy, den eldste og yngste av Carlson-søstrene, stille. Bare broren deres, Jet, kunne konkurrere med Poppy, og det var bare ved spesielle anledninger. Jet hadde to innstillinger – lave enstavelsesord eller høylytt og støyende. Poppy fungerte konstant på maksimalt volum og topp hastighet, som om det var for mange ting som måtte gjøres, og ingen tid til å stoppe.

Poppy sto like innenfor døren. Hun hadde to vesker slengt over skuldrene, men slapp dem på gulvet og omfavnet søsteren.

Lily holdt henne tett inntil seg før hun tok et skritt tilbake for å se på den yngre søsteren sin.

Poppy var en blanding av de eldre og yngre søsknene sine fysisk, men det fantes ikke mye av noen av dem i personligheten hennes. Lily undret på hvor forstyrrende ankomsten til Poppy kom til å bli. Men da Poppy ringte og sa at hun trengte et sted å bo, hadde ikke Lily nølt. De var kanskje som natt og dag på mange måter, men de var familie, og som den eldste av Carlson-stammen hadde Lily alltid hatt søsknene som prioritet. Poppy kunne være slitsom, men Lily skulle ta seg av logistikken akkurat slik hun tok seg av alt annet – nesten alt annet, rettet hun i taushet, for hun visste at det var ett problem hun fortsatte å ignorere. Det å ha Poppy boende her kunne vise seg å bli en bonus – dramaet til noen andre kunne være en bra avledning fra rotet i hennes eget privatliv.

«Legg sakene dine der inne», sa Lily og pekte på soverommet borte i gangen på høyre side. «Og så skal jeg gjøre klar teen.»

*

Poppy slengte veskene sine på sengen. Dette rommet var på forsiden av huset som Lily pleide å dele med ektemannen. Poppy undret på om Lily hadde snakket med Otto nylig, eller om hun fortsatt strevde med det som hadde skjedd mellom dem. Hun hadde hatt en vanskelig tid, og hun hadde Poppys sympati.

Tankene på Lilys kjærlighetsliv minnet henne på å prøve å ringe Craig. Igjen. Hun tok telefonen frem fra vesken og trykket på nummeret hans, men for andre gang i løpet av like mange timer gikk oppringningen til telefonsvareren. Denne gangen la hun igjen en beskjed, og fortalte at hun hadde kommet trygt frem. Så ba hun ham ringe henne tilbake. Hun la på, og var irritert over at han ikke hadde ringt henne etter den forrige beskjeden hennes. Han ville vel vite at hun hadde kommet trygt frem til Sydney?

Hun sukket og visste at det ikke var noe hun kunne gjøre med det. Så sparket hun av seg skoene og gikk mot kjøkkenet.

Huset til Lily var høyt og smalt. Det strakte seg over fire nivåer, men var bare ett rom bredt, og det lå praktfullt til, på toppen av åsen i sørenden av Bondi med en utrolig utsikt østover mot havet og nordover mot den berømte stranden. Kjøkkenet hadde utgang mot en terrasse, og Poppy gikk ut, vendte ansiktet mot himmelen og lot solen varme huden. Hun trakk pusten inn og lot lukten av havet skylle over seg. Hun savnet stranden.

Hun hadde tilbrakt mesteparten av de siste ni årene i Brisbane, som manglet strender, til tross for at det var hovedstaden i Queensland. Hun hadde vokst opp i Byron Bay på nordkysten av New South Wales, så havet var i blodet hennes, og det var godt å kunne gå ut og se bølgene og lukte den salte luften.

«Hvor er Daisy?» spurte Poppy da Lily rakte henne et krus med te og satte seg ved siden av henne på en høy krakk som ga dem utsikt over havet. Kjøkkenet lå på inngangsplanet, men bakken skrånet nedover under terrassen, og Poppy kunne se ned i hagen eller ut over havet.

«Hun er på jobben. Hun er på tidlig vakt og jeg må dra inn snart siden det er et par pasienter jeg må sjekke.» Både Lily og Daisy arbeidet på Bondi General Hospital. Lily var lege og Daisy var pediatrisk sykepleier. «Men jeg tenkte vi kunne ha familiemiddag i kveld. Jeg har bedt Jet også. Han er på vakt i dag, men er ferdig klokken sju.»

Broren Jet, som lå mellom Lily og Poppy i søskenrekkefølgen, og arbeidet som badevakt. Han var ansatt av de lokale myndighetene og patruljerte Bondi Beach og nabostrendene i Tamarama og Bronte. Det var en heltidsjobb og en som Poppy visste at han elsket. Personligheten til Jet passet perfekt til rollen – hver dag var forskjellig, han var omgitt av menn, men hadde plenty med kvinnelig oppmerksomhet. Noen av aspektene tiltalte Poppy – spenningen og variasjonen – men det var ikke en karriere som hun ønsket seg. Den økonomiske gevinsten var ikke stor nok for henne, og arbeidssikkerheten var en annen faktor. Jet måtte bevise den fysiske skikketheten sin hvert år. Det var ikke noe problem for ham, han var en profesjonell idrettsmann i tillegg og trente hardt. Selv om Poppy sørget for at hun holdt seg i form til karrieren som ambulansearbeider, så syntes hun det ville vært stressende å måtte bestå en prøve hvert år for å beholde jobben.

«Så hvordan var kjøreturen?»

«Fin.» Poppy hadde delt den lange kjøreturen sørover fra Queensland til New South Wales over to dager for å gjøre den overkommelig. «Jeg opplevde ikke noen dramaer, men det var litt ensomt. Det ville vært hyggelig å delt den med Craig.» Arbeidsgiveren til Craig skulle overføre ham til Sydney, og Poppy hadde søkt om jobb i New South Wales ambulansetjeneste for å flytte sammen med ham. Men Craig var for øyeblikket opptatt med et stort prosjekt som hadde forsinket flyttingen, så Poppy hadde kommet hit før ham.

«Har han bestilt en flytur for å komme ned hit en helg?» spurte Lily.

Poppy ristet på hodet. «Ikke ennå. Han sa at han kommer om et par uker. Jeg håper det vil gi meg tid til å finne et par leiligheter som vi kan kikke på når han er her.»

«Hvordan ser tidsrammen hans ut nå? Tror han fortsatt at flyttingen først kommer til å skje om noen måneder?»

Poppy nikket. «Han tror ikke han kommer hit før om enda tre måneder. Han må nok arbeide i julen og vil ikke være i stand til å flytte før i slutten av januar. En av oss kommer til å reise opp eller ned hver andre eller tredje uke.» Poppy trakk på skuldrene. «Mange par har avstandsforhold, så det kommer til å gå bra.» Det var ikke før hun så det bedrøvede uttrykket til Lily at hun innså hva hun hadde sagt. «Unnskyld, Lily, jeg tenkte ikke.»

Poppy ventet på Lilys svar på unnskyldningen, men Lily var taus, og ansiktet uttrykksløst. Lily og ektemannen hennes hadde bodd hver for seg i nesten to år. Otto var i London og tok sin medisinske spesialistutdannelse, og Lily skulle ha vært der sammen med ham. Men planene deres hadde slått feil og Lily kom hjem igjen.

«Hvordan går det med Otto?» spurte Poppy for å fylle stillheten.

«Kan vi la være å snakke om dette nå?» sa Lily idet hun reiste seg og tok opp de tomme krusene. Poppy visste at hun prøvde å unngå øyekontakt. «Jeg må komme meg på jobben.»

«Selvsagt.» Poppy ville ikke gjøre henne enda mer opprørt. Hun hadde håpet at Lily og Otto hadde gjort fremgang når det gjaldt å rette på forholdet sitt, eller hvis det ikke var mulig, i hvert fall bestemt seg for hvordan de skulle fortsette videre. Hun visste at separasjonen deres handlet om mer enn bare fysisk avstand, men hun antok også at avstanden gjorde alt vanskeligere. Hun håpet at de til slutt ville kunne løse uoverensstemmelsene sine, og selv om hun ikke hadde tenkt å insistere på at Lily skulle snakke med henne om det akkurat nå, så la hun seg på minnet å bringe emnet på bane igjen. Hun måtte sjekke hvordan det sto til med Lily.

*

Poppy skiftet til bikini, shorts og T-skjorte da Lily dro på jobben. Hun skulle dra ned til stranden for en rask svømmetur, hilse på broren og deretter komme tilbake og begynne å lage middag.

Hun sjekket telefonen for hva som kjentes som hundrede gang mens hun stakk føttene inn i flippfloppene. Fortsatt ingenting. Hun kastet den tilbake på sengen. Hun ville ikke ta den med til stranden siden hun ikke hadde tenkt å bli borte lenge. Hvis Craig ringte mens hun var ute, kunne hun ringe ham tilbake senere.

Hun lot bilen stå på veien foran huset og gikk nedover Edward Street mot stranden. Etter to dager med seks timer i bilen trengte hun å strekke på bena.

Hun gikk inn på gangveien og langs promenaden forbi skateparken og veggmaleriet mot badevakttårnet.

Hun stanset før hun kom til tårnet og lente seg på rekkverket og så ut over stranden. Solen var bak henne, og sjøen glitret i ettermiddagslyset. Sanden var hvit, og selv om det ikke var sommerferie ennå, så var det folksomt på stranden. Hun trakk pusten dypt og fylte lungene med sjøluften, og ble stående et øyeblikk og nyte følelsen av den varme solen mot huden mens hun så ut mot vannet.

Bølgene var små, men hun kunne se strømningene, det bedragerske, rolige vannet mellom de brytende bølgene. Hun hadde mange år med erfaring som surfer – da de vokste opp i Byron Bay, lærte hun og søsknene å surfe nesten før de kunne gå – men hun kunne forstå hvorfor turistene og folk som ikke var kjent med havet kunne bli narret til å tro at strømningene var trygge steder å svømme i.

Hun snudde seg mot sør for å se om hun kunne kjenne igjen huset til Lily oppe på klippen før hun snudde på hælen og gikk mot det runde badevakttårnet. Hun banket på den blå døren og ventet. Hvis Jet ikke var der inne, så ville det være noen andre som kunne fortelle henne hvor han var.

«Poppy! Du er her.» Jet smilte bredt da han åpnet døren. De perfekte tennene var hvite og jevne i det solbrune ansiktet, og det blonde håret var trukket tilbake i en rotete man bun. Men det var alt Poppy fikk tid til å absorbere før han kom ut fra tårnet og trakk henne tett inntil seg.

Så slapp han henne og dro henne inn i tårnet, hvor han presenterte henne for de andre badevaktene.

«Dette er lillesøsteren min, Poppy, folkens. Poppy, hils på karene – Gibbo, Bluey og Dutchy.»

Poppy smilte av Jets bruk av kallenavnene til mennene.

«Kommer du til å bli her en stund?» spurte han da Poppy var ferdig med å hilse.

«Nei, jeg ville bare si hei. Jeg har tenkt å ta en svømmetur og så gå hjem igjen. Jeg hører at du kommer til middag.»

Jet nikket og så ut som han hadde tenkt å si noe mer da noen begynte å snakke i radioen på bordet.

«Central, dette er Easy. Vi har et problem her nede, sør for flaggene.»

Jet tok opp radioen. «Kom igjen, Ryder.»

«Turisten som jeg dro inn fra Backpackersʼ Rip ser ikke bra ut. Jeg tar ham med til tårnet for en vurdering.»

Ørene til Poppy spisset seg da hun hørte på samtalen. Ryder var et uvanlig navn. Hun hadde bare kjent én, og han var bestevennen til Jet da de gikk på high school. Han var også hennes første forelskelse. Men den Ryder hun kjente hadde flyttet da han var sytten, og knuste det unge, lettpåvirkelige hjertet hennes – selv om hun hadde holdt det for seg selv. Og hun hadde ikke sett ham siden.

Men det kunne vel ikke være ham? Da ville vel Jet ha sagt noe.

«Ryder?» sa hun da Jet la fra seg radioen.

«Ja, Ryder Evans, du husker vel ham?»

Selvsagt husket hun ham.

Hun merket at hun rødmet da hun tenkte på den siste gangen hun så ham. Hun håpet at Jet ikke la merke til det.

Hun nikket. «Du har ikke sagt at han er i Sydney.»

«Har jeg ikke det?» Jet trakk på skuldrene. «Regnet trolig med at du ikke ville bry deg om det. Du har jo ikke sett ham på over tolv år», sa han over skulderen da han gikk for å åpne døren til tårnet.

Han hadde et poeng. Han mente ikke at det var viktig. Og det var ikke egentlig viktig, selv om det ikke hindret nervøsiteten i å strømme gjennom henne ved tanken på å møte ham igjen. Hun hadde ikke tenkt på ham på flere år, men bare navnet hans ble nevnt så kom alle de gamle følelsene opp til overflaten. Hun husket øyeblikkelig alle tenåringsfantasiene sine, og minnene fikk henne til å rødme.

Strandbilen til badevaktene stanset ved bunnen av metalltrappen som førte til inngangen av tårnet, og Poppy måpte da en badevakt hoppet ut. Høy og muskuløs, solbrun og veltrent.

Var det Ryder?

Hun klarte å lukke munnen mens hun så ham hjelpe pasienten sin ut av vognen og opp trappen.

Hun holdt seg i bakgrunnen mens Ryder fikk mannen inn i tårnet og opp på behandlingsbenken. Jet gikk bort for å hjelpe til, og ba Bluey holde øye med stranden. Poppy holdt seg i nærheten av skrivebordet ved vinduene. Badevaktene hadde en jobb å gjøre og hun ville ikke være i veien. Men ved å holde seg unna fikk hun også sjansen til å se ubemerket på Ryder. Hun visste at han ikke hadde lagt merke til henne, for han konsentrerte seg om pasienten.

Sist gang hun så ham, var han fortsatt en hengslete tenåring. Han var høy, men han hadde ennå ikke utviklet musklene som ville komme når han ble voksen. Nå var han en mann, og Poppy kunne ikke ignorere varmen som strømmet gjennom magen og ned i skrittet. Hun lente seg mot skrivebordet for å ta vekten fra de plutselig skjelvende bena.

Heldigvis hadde Ryder ryggen mot henne og merket ikke reaksjonen hennes.

Han var blitt enda høyere, og han hadde utviklet muskler der han ikke hadde hatt dem før. Han hadde bare på seg en svart shorts med ʼBadevaktʼ brodert over hoftene, og hun hadde nok av muligheter til å beundre synet av ham.

Hun grep tak i kanten på skrivebordet mens hun observerte ham. Håndflatene var klamme og munnen tørr, og hun følte seg plutselig som den seksten år gamle skolejenta som hun var da hun sist så ham.

Da hun kysset ham.

Og han gjengjeldte kysset.

Hun visste etter å ha snakket med venninnene sine at de første kyssene ofte ikke var i nærheten av så fantastiske som de hadde drømt om, men det kysset hun og Ryder hadde utvekslet, var alt hun hadde håpet på og mer til. Det var det største øyeblikket i det unge livet hennes. Det forandret livet hennes.

Hun ble forelsket.

Den første kjærligheten.

Hun var bare en tenåring, men det gjorde det ikke noe mindre virkelig.

Og heller ikke noe mindre smertefullt da han forsvant ut av livet hennes.

